מספר פנימי: 565260

הכנסת העשרים

**יוזמים: חברי הכנסת** **מירב בן ארי עאידה תומא סלימאן**
 **אורן אסף חזן טלי פלוסקוב**
 **יעקב מרגי ענת ברקו**
 **רועי פולקמן אייל בן ראובן**
 **יואב בן צור יצחק וקנין**
 **מסעוד גנאים רחל עזריה**
 **אוסאמה סעדי שרון גל**
 **אחמד טיבי אברהם נגוסה**
 **קארין אלהרר איציק שמולי**
 **עיסאווי פריג' יעקב פרי**
 **איילת נחמיאס ורבין עליזה לביא**
 **מיכאל אורן נחמן שי**
 **נורית קורן יפעת שאשא ביטון**
 **משה גפני רוברט אילטוב**
 **מנחם אליעזר מוזס**
 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  פ/1569/20

הצעת חוק לתיקון פקודת התעבורה (רכיבה בטוחה על אופניים ואופניים עם מנוע עזר), התשע"ה–2015

|  |  |  |
| --- | --- | --- |
| הוספת סעיף 30א | 1. | בפקודת התעבורה[[1]](#footnote-2) (להלן – הפקודה), אחרי סעיף 30 יבוא: |
|  |  | "קביעת עבירות אופניים כעבירות קנס ושיעור הקנס | 30א. | בלי לגרוע מהוראות סעיף 30, עבירות לפי פסקאות (1) עד (6) יהיו עבירות קנס, והקנס לגביהן יהיה 300 שקלים חדשים: |
|  |  |  |  |  |  | (1) רכיבה על אופניים, אופניים עם מנוע עזר, קורקינט או קורקינט חשמלי כשהוא בתנועה, בלי להחזיק את הכידון, בניגוד להוראות תקנה 28(א) לתקנות התעבורה, התשכ"א–1961[[2]](#footnote-3); |
|  |  |  |  |  |  | (2) אחיזה בטלפון נייד או שליחה או קריאת מסרון (S.M.S), בניגוד להוראות תקנה 28(ב) לתקנות התעבורה, התשכ"א–1961; |
|  |  |  |  |  |  | (3) נהיגה באופניים שבהם מותקן מנוע עזר או החזקה בהם על ידי מי שטרם מלאו לו 14 שנים, בניגוד להוראות תקנה 39טז(1) לתקנות התעבורה, התשכ"א–1961; |
|  |  |  |  |  |  | (4) הרכבת אדם אחר על אופניים בטרם מלאו למרכיב 14 שנים, בניגוד להוראות תקנה 124(ג) לתקנות התעבורה, התשכ"א–1961; |
|  |  |  |  |  |  | (5) רכיבה על אופניים על מדרכה או על חלק מהדרך המיועד להולכי רגל בלבד, בניגוד להוראות תקנה 129(א) לתקנות התעבורה, התשכ"א–1961; |
|  |  |  |  |  |  | (6) אי מסירת מסמך הכולל את תקנות התעבורה, התשכ"א–1961, שעניינן אופניים עם מנוע עזר, בניגוד להוראות סעיף 65ג1." |
| הוספת סעיף 65ג1 | 2. | אחרי סעיף 65ג לפקודה יבוא: |
|  |  | "מסירת מידע לגבי תקנות התעבורה שעניינן אופניים עם מנוע עזר  | 65ג1. | בעל עסק שבו נמכרים אופניים עם מנוע עזר, יספק לצרכן בעת קניית האופניים מסמך הכולל את תקנות התעבורה, התשכ"א–1961, שעניינן אופניים עם מנוע עזר, כפי שפרסם משרד התחבורה והבטיחות בדרכים באתר המשרד." |
| תיקון סעיף 77ד | 3. | בסעיף 77ד(א) לפקודה, אחרי "לעניין" יבוא "סעיף 30א ולעניין". |

דברי הסבר

תופעת פגיעות באמצעות אופניים חשמליים הולכת ומתרחבת בתקופה האחרונה, ואף צפויה להחמיר בתקופת החופש הגדול אשר מתקרב. בתי החולים מדווחים כי מדי שבוע נער או נערה מנותחים או מאושפזים עקב פגיעות אופניים חשמליים, ומדי יום הולכי רגל נפגעים מאופניים, החל בפגיעות פשוטות וכלה בפגיעות כירורגיות.

בני נוער בגילאים 12-16 מתנהגים בצורה בריונית במדרכות ובכבישים ורוכבים על אופניים חשמליים באופן בלתי אחראי. אופניים חשמליים הם כלי תחבורה לכל דבר ועניין ולכן יש להטיל קנסות ולחייב אכיפה מוגברת בתחום.

בשנתיים האחרונות התרבו באופן דרמטי הדיווחים בכל הארץ על פגיעות של רוכבי אופניים, הן חשמליים והן בלתי ממונעים, בהולכי רגל. בחודש פברואר 2015 נהרג אנטוניו רעיה, תושב גבעתיים בן 85, שנפגע על ידי רוכב אופניים שלא נתפס עד היום.

מלבד הפגיעות החוזרות ונשנות בהולכי רגל וברוכבי האופניים עצמם, נרשמים גם חיכוכים ועימותים, לעיתים אלימים, בין הולכי רגל לרוכבי אופניים, בשל הצורך שלהם לחלוק יחד מרחב משותף המסכן את ביטחונם.

משרד התחבורה והבטיחות בדרכים הסדיר את נושא האופניים החשמליים בתקנות, שנכנסו לתוקף בספטמבר 2014. לפי התקנות, ניתן לרכוב על אופניים חשמליים רק מגיל 14 ומעלה. כמו כן, חל איסור לרכוב על אופניים רגילים או חשמליים על מדרכה או חלק מהדרך המיועד להולכי רגל בלבד. המצב כיום מאפשר לשוטר להוציא את האוויר מהגלגלים של אופניים שרוכבים עליהם תוך הפרת הוראות התקנות, על מנת למנוע הימשכות של העבירה, אך אין בידיו לעשות מעבר לכך.

על מנת להרחיב את ההיכרות של ציבור רוכבי האופניים עם התקנות, מוצע לחייב עוסק המוכר אופניים חשמליים לתת לצרכן מסמך ובו פירוט של תקנות התעבורה הנוגעות לרכיבה על אופניים חשמליים, כפי שיפרסם משרד התחבורה והבטיחות בדרכים באתר האינטרנט שלו.

כן מוצע לקבוע כי העבירות שלהלן יהיו עבירות קנס ולקבוע כי הקנס לגביהן יהיה 300 שקלים חדשים:

1. רכיבה על אופניים, אופניים עם מנוע עזר, קורקינט או קורקינט חשמלי, בלי להחזיק את הכידון.
2. אחיזה בטלפון נייד או שליחה או קריאת מסרון (S.M.S).
3. נהיגה באופניים שבהם מותקן מנוע עזר או החזקה בהם על ידי מי שטרם מלאו לו 14 שנים.
4. הרכבת אדם אחר על אופניים בטרם מלאו לרוכב 14 שנים.
5. רכיבה על אופניים על מדרכה או על חלק מהדרך המיועד להולכי רגל בלבד.
6. אי מסירת מסמך הכולל את תקנות התעבורה שעניינן אופניים עם מנוע עזר.

כמו כן, כיום לפקחי הרשויות המקומיות אין סמכות אכיפה בעניין עבירות שנעשו תוך רכיבה על אופניים או אופניים עם מנוע עזר. מוצע לתקן את סעיף 77 ולאפשר לראש הרשות המקומית להסמיך פקחים לאכיפת עבירות הקנס שלעיל, בעקבות דרישה שעלתה בשנים האחרונות מצד מספר עיריות להעניק לפקחי העירייה את הסמכויות לאכוף את הנושא על מנת שהולכי הרגל לא יהיו הפקר.

---------------------------------

הוגשה ליו"ר הכנסת והסגנים

והונחה על שולחן הכנסת ביום

י"ב בתמוז התשע"ה – 29.6.15

1. דיני מדינת ישראל, נוסח חדש 7, עמ' 173. [↑](#footnote-ref-2)
2. ק"ת התשכ"א, עמ' 1425. [↑](#footnote-ref-3)